Declara Universal de Diretos Umana

La Declara Universal de Diretos Umana es un declara adotada par la Asembla Jeneral de la Nationes Unida a 10 desembre 1948 a la Palais de Chaillot, Paris, Frans. A su es la testo de la declara, transcriveda a elefen:

Declara universal de diretos umana

Preambul

Considerante ce la reconose de la dinia inerente e la diretos egal e nonalienable de tota la membros de la familia umana es la funda de libria, justia, e pas en la mundo,

Considerante ce la desconose e la despresa de la diretos umana ia trae atas de barbaria cual ofende la consiensa de umania, e ce la veni de un mundo do la esentes umana va es libre per parla e crea e librida de temia e de miseria, es proclamada como la aspira la plu alta de esentes umana,

Considerante ce lo es esensal ce la diretos umana es protejeda par un sistem de diretos, afin no person es forsada, como recurso ultima, a la rebelia contra tirania e oprimi,

Considerante ce promove la developa de relatas bonvolente entre nasiones es esensal,

Considerante ce, en la carta, la poplas de la Nasiones Unida proclama sua fide en la diretos umana fundal, en la dinia e la valua de la person umana, en la egalia de diretos de omes e de femes, e ce los ia deside promove la progresa sosial e leva la cualia de vive con un libria plu completa,

Considerante ce la statos-membros promete securi, en coopera con la Nasiones Unida, la respeta e la oserva universal per la diretos umana e libria fundal,

Considerante ce un conseta comun de esta diretos e librias es la plu importante per la completa plen de esta promete,

La Asemblea Jeneral

Proclama esta Declara Universal de Diretos Umana como un ideal comun per tota la poplas e nasiones aspira, afin cada person e cada organo sosial, con esta Declara en mente constante, va promove la respeta de esta diretos e librias per ensenia e instrui, per mesuras progresante, nasional e internasional, e va securi la reconose e aplica universal e produinte, ambos entra la poplas de la statos-membros e entra la teritorios su se autoria legal.

 1. Tota umanas es naseda como persones libre e egal en dinia e diretos. Los ave razona e consiensa e debe trata lunlotra con la spirito de fratia.

 2. Cadun merita tota diretos e libres descriveda en esta declara, sin distinguis de cualce tipo, como raza, color, seso, lingua, relijio, opinas politica o otra, orijina nasional o sosial, propria, erita, o otra state.  Plu, no distingui va es fada par la state political, legal, o internasional de la nasion o teritorio de cual un person parteni, esce lo es autonom, fidusial, nonautogovernante, o su cualce otra limita de autonomia.

 3. Cadun ave un direto per vive, libria, e securia de person.

 4. Nun va es tenida en sclavia o servoria; sclavia e la comersia de sclavos va es proibida en tota formas.

 5. Nun va es torturada o tratada o punida cruel, sin compatia, o degradante.

 6. Cadun ave la direto per reconose en tota mundo como un person en la lege.

 7. Tota es egal en la lege e merita, sin distingui, proteje egal par la lege. Tota merita proteje contra cualce distingui en viole de esta declara e contra cualce provoca de tal distingui.

 8. Tota ave la direto per es remediada efetosa par judores nasional capas per atas cual viole la diretos fundal donada a el par la constitui o par lege.

 9. Nun va es acaso cargada par aresta, deteni, o esclui.

 10. Cadun merita, con egalia plen, un escuta justa par judores autonom e nonpartisan,  per determina sua diretos o obligas e de cualce carga crimin contra el.

 11.1 Tota persones cargada con un ofende crimin ave la direto per es suposada nonculpable asta demostrada  culpable, seguente lege en un litiga en cual el ia ave tota garantias nesesada per sua defende.

 11.2 Nun va es clamada culpable de cualce ofende crimin per cualce ata o omete cual no ia composa un ofende crimin, su lege nasional o internasional, a la ora cuando lo ia es fada. Plu, un puni plu forte no pote es poneda ca un cual ia es aplicable a la ora cuando la ofende crimin ia es fada.

 12. Nun va es cargada par interfere caprisal con sua privatia, familia, casa, o corespondes, e no a atacas a sua onor e reputa. Cadun ave la direto per la proteje de la lege contra tal interfere o atacas.

 13.1 Cadun ave la direto per libria de move e abitua entre la bordas de cada stato.

 13.2 Cadun ave la direto per sorti cualce pais, incluinte sua propre, e per reveni a sua pais.

 14.1 Cadun ave la direto per xerca e trova refuja en otra paises.

 14.2 Esta direto no pote es demandeda en la casos de prosegues cual veni sinsera de crimines nonpolitical o de atas  oposante la intendes e prinsipes de la Nasiones Unida.

 15.1 Cadun ave la direto per ave un nasionalia.

 15.2 Nun va es caprisal privada de sua nasionalia e no va es refusada la direto per cambia sua nasionalia.

 16.1 Omes e femes de un eda matur, sin cualce limita de raza, nasionalia, o relijio, ave la direto per sposi e fundi un familia. Los merita diretos egal per sposi, entre sposi, e a la sesa de sposi.

 16.2 Sposi pote es institui sola con la acorda libre e completa de la sposes intendente.

 16.3 La familia es la grupo natural e fundal de sosia e merita la proteje par la sosia e la stato.

 17.1 Cadun ave la direto per posese propria, e solitar e en asosia con otras.

 17.2 Nun va es privada caprisal de sua propria.

 18. Cadun ave la direto per libria de pensa, consiensa, e relijio; esta direto inclui la libria per cambia sua relijo o crede, e libria, solitar o en comunia con otras, publica o privata, per mostra sua relijio o crede en instrui, pratica, adora, e rituo.

 19.  Cadun ave la direto per libria de opina e espresa; esta direto inclui libria per teni opinas sin interfere e per xerca, reseta, e dona informa e ideas tra cualce media e sin regarda per fronteras.

 20.1 Cadun ave la direto per libria de asembla e asosia pasosa.

 20.2 Nun pote es compulsa parteni a un asosia.

 21.1 Cadun ave la direto per parteni en la governa de sua pais, direta o tra representores libre elejeda.

 21.2 Cadun ave la direto per asede egal a la servi publica en sua pais.

 21.3 La vole de la popla es la funda de la autoria de governa; esta vole va es espreseda en elejes periodal e autentica, cual va aveni par la capasia universal e egalia de vota e va aveni en la forma de vota secreta o par modas egal de vota libre.

 22. Cadun, como un membro de sosia, ave la direto per securia sosial, e merita la reali, tra efortas nasional e coopera internasional e en acorda con la organiza e recursos de cada stato, de la diretos sosial e cultural esensal per sua dinia e la developa libre de sua personalia.

 23.1 Cadun ave la direto per labora, per eleje libre de emplea, per situas de labora justa e favorable, e per proteje contra nonemplea.

 23.2 Cadun, sin cualce distingui, ave la direto per recompensa egal per labora egal.

 23.3 Cadun ci labora ave la direto per recompensa justa e favorable,  garantiante per se mesma e sua famlia un esiste meritada de dinia umana, e completinte, si nesesada, par otra modos de proteje sosial.

 23.4 Cadun ave la direto per forma e junta sindicatos per la proteje de sua intereses.

 24. Cadun ave la direto per recrea e osio, incluinte limitas justa de oras de labora, e vacanses periodal con paia.

 25.1 Cadun merita un cualia de vive sufisinte per la sania e bonstate de se mesma e de sua familia, incluinte comedas, vestes, casa,  aida medica, servis sosial nesesada, e la direto per securia en nonemplea, maladia, descapasia, viduia, veia, o otra asentia de modo de sustia en situas estra sua controla.

 25.2 Madria e enfantia merita cura e aida spesial. Tota enfantes, naseda en o estra un situa de sposi, va joia la mesma proteje sosial.

 26.1 Cadun ave la direto per educa. Educa va es libre, a min en la pasos comensante e scola prima. Scola prima va es compulsada. Educa tecnical e profesal va es otenable jeneral e educa alta va es otenable a tota de los ci es capas de lo.

 26.2 Educa va es dirijeda a la developa completa de la personalia umana e a la forti de respeta per diretos umana e libria fundal. Lo va promove comprende, tolera, e amia entre tota nasiones, grupos razal e relijial, e va promove la ativia de la Nasiones Unida per la manteni de pas.

 26.3 Jenitores ave un direto prima de eleje la tipo de educa cual sua enfantes va reseta.

 27.1 Cadun ave la direto per partisipa libre en la vive cultural de la comunia, per joia la artes, e per comparti en la avansas de siensa e sua beneficas.

 27.2 Cadun ave la direto per proteje de la intereses moral e material cual resulta de cualce produida de siensa, leteratur, o arte de cual el es la autor.

 28. Cadun merita un ordina sosial e internasional en cual la diretos e librias provideda par esta declara pote es plen realida.

 29.1 Cadun ave obliga a la comunia en cual sua developa plen e libre de sua personalia es sola posible.

 29.2 En la partisipa en sua diretos e librias, cadun va es cargada sola par tal limitas cual es determinada par lege per la intende per securi la reconose e respeta meritada de la diretos e librias  de otras, e per sasia la esijes justa per moralia, ordina publica, e la bon state jeneral en un sosia democrata.

 29.3 On no es permetada usa esta diretos e librias en cualce caso  contra la intende e prinsipes de la Nasiones Unida.

 30. No cosa en esta declara pote es interpretada como sujestente per cualce stato, grupo o person cualce direto per partisipa en cualce ata o ativia dirijeda a la destrui de cualce de la diretos e librias furnida en esta declara.

Asembla completa 183

10 desembre 1948

Categoria:Istoria
Categoria:Nasiones Unida
Categoria:Diretos umana